				|

		52013PC0803

			Prijedlog ODLUKE VIJEĆA o smjernicama za politike zapošljavanja država članica /* COM/2013/0803 final - 2013/0392 (NLE) */

			   	OBRAZLOŽENJE
1.           KONTEKST PRIJEDLOGA
Dana 26. ožujka 2010. Europsko vijeće
prihvatilo je prijedlog Europske komisije za pokretanje nove strategije za
zapošljavanje i rast Europa 2020.[1]
utemeljene na poboljšanom usklađivanju gospodarskih politika, pri čemu
će se naglasak staviti na ključna područja u kojima je potrebno
djelovati kako bi se razvio europski potencijal održivog rasta i
konkurentnosti. U tu je svrhu Europsko vijeće pristalo utvrditi glavne
ciljeve EU-a koji sačinjavaju zajedničke ciljeve u skladu s kojima se
vode aktivnosti država članica i Unije.
Ugovorom o funkcioniranju EU-a predviđa
se da države članice svoje gospodarske politike i promicanje zapošljavanja
smatraju pitanjima od zajedničkog interesa te da ih usklađuju u
Vijeću. U dva se različita članka predviđa da će
Vijeće donijeti opće smjernice ekonomskih politika (članak 121.)
i smjernice za zapošljavanje (članak 148.) pri čemu se utvrđuje
da te smjernice moraju biti usklađene jedne s drugima. Uzimajući u
obzir tu pravnu osnovu, smjernice za zapošljavanje i gospodarske politike
predstavljene su kao dva različita pravna instrumenta koja su međutim
nerazdvojivo povezana:
–
Preporuka Vijeća o općim smjernicama
gospodarskih politika država članica i Unije - Dio I. integriranih
smjernica strategije Europa 2020.;
–
Odluka Vijeća o smjernicama politika
zapošljavanja država članica - Dio II. integriranih smjernica strategije
Europa 2020.
Te smjernice koje se primjenjuju u okviru
prethodno navedenih pravnih instrumenata sačinjavaju integrirane smjernice
za provedbu strategije Europa 2020. Smjernice za zapošljavanje donesene su 21.
listopada 2010. te kako je predviđeno odlukom o donošenju ostaju stabilne
do 2014. kako bi se osigurala usredotočenost na provedbu.
Sveukupni ciljevi i prioriteti navedeni u
smjernicama za zapošljavanje ostaju važeći. Sukladno članku 148.
stavku 2. njihova valjanost za 2014. mora se potvrditi Odlukom Vijeća,
nakon savjetovanja s Europskim parlamentom, Europskim gospodarskim i socijalnim
odborom, Odborom regija i Odborom za zapošljavanje.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
nije dostupno
3.           PRAVNI ELEMENTI PRIJEDLOGA
SL L 308, 24.11.2010., str. 46.
2013/0392 (NLE)
Prijedlog
ODLUKE VIJEĆA
o smjernicama za politike zapošljavanja
država članica
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 148. stavak 2.,
uzimajući u obzir prijedlog Europske
komisije,
uzimajući u obzir mišljenje Europskog
parlamenta[2],

uzimajući u obzir mišljenje Odbora za
zapošljavanje,
uzimajući u obzir mišljenje Europskoga
gospodarskog i socijalnog odbora[3],

uzimajući u obzir mišljenje Odbora regija[4],
budući da:
(1)       Člankom 145. Ugovora o
funkcioniranju Europske unije (UFEU) određuje se da države članice i
Unija rade na razvoju usklađene strategije zapošljavanja te, posebice, na
promicanje kvalificirane, obrazovane i prilagodljive radne snage i tržišta rada
koja se mogu prilagoditi gospodarskim promjenama u svrhu ostvarenja ciljeva
utvrđenih u članku 3. Ugovora o Europskoj uniji (UEU).
(2)       U okviru strategije „Europa 2020.”
koju je predložila Europska komisija Uniji se omogućuje da svoje
gospodarstvo usmjeri prema pametnom, održivom i uključivom rastu koji je
popraćen visokom razinom zapošljavanja, produktivnosti i socijalne
kohezije. Pet glavnih ciljeva, koji su obuhvaćeni relevantnim smjernicama,
sačinjavaju zajedničke ciljeve pomoću kojih se usmjerava
djelovanje država članica te kojima se uzimaju u obzir njihove početne
položaje i nacionalne okolnosti te položaje i okolnosti Unije. Europska
strategija zapošljavanja ima ključnu ulogu u provedbi ciljeva nove
strategije, odnosno zapošljavanja i tržišta rada.
(3)       Integrirane smjernice u
skladu su sa zaključcima Europskog vijeća od 17. lipnja 2010. Njima
se pružaju točne upute državama članicama o definiranju njihovih
programa nacionalnih reformi te o provedbi tih reformi.  Smjernice za
zapošljavanje trebale bi tvoriti osnove za pojedinačne preporuke koje
Vijeće može dati državama članicama sukladno članku 148. stavku 4.
Ugovora o funkcioniranju EU-a  paralelno s pojedinačnim preporukama
upućenima državama članicama sukladno članku 121. stavku 2.
Ugovora o funkcioniranju EU-a. Smjernice za zapošljavanje trebale bi tvoriti i
osnovu za izradu Zajedničkog izvješća o zapošljavanju koje
Vijeće i Komisija svake godine šalju Europskom vijeću.
(4)       Pregledavanjem nacrta
nacionalnih programa reformi država članica sadržanih u Zajedničkom
izvješću o zapošljavanju koje je Vijeće donijelo 28. veljače 2013.
pokazalo se da bi države članice trebale nastaviti s ulaganjem napora u
rješavanje sljedećih prioriteta: povećanje sudjelovanja na tržištu
rada i smanjenje strukturne nezaposlenosti, razvijanje kvalificirane radne
snage kojom se uzimaju u obzir potrebe tržišta rada, promicanje kvalitete posla
i cjeloživotnog učenja, unapređenje učinka sustava obrazovanja i
osposobljavanja na svim razinama te povećanje broja sudionika u
visokoškolskom obrazovanju, promicanje socijalne uključenosti i suzbijanje
siromaštva.
(5)       Smjernice za zapošljavanje
donesene 2010. trebale bi ostati stabilne do 2014. kako bi se osigurala
usredotočenost na njihovu provedbu. Do kraja 2014. svako ažuriranje
smjernica za zapošljavanje trebalo bi biti strogo ograničeno. U 2011., 2012.
i 2013. nije bilo promjena smjernica za zapošljavanje. U 2014. također bi
trebale ostati iste.
DONIJELO JE OVU ODLUKU:
Članak 1.
Smjernice za politike zapošljavanja država
članica kako su utvrđene u Prilogu Odluci Vijeća od 21.
listopada 2010. o smjernicama za politike zapošljavanja država članica[5] ostaju iste u 2014. te ih
države članice uzimaju u obzir u svojim politikama zapošljavanja.
Članak 2.
Ova je Odluka
upućena državama članicama.
Sastavljeno u Bruxellesu
                                                                       Za
Vijeće
                                                                       Predsjednik
[1]               COM(2010) 2020, 3.3.2010.
[2]               SL C , , str. .
[3]               SL C , , str. .
[4]               SL C , , str. .
[5]               Odluka Vijeća 2010/707/UE od 21. listopada 2010. o
smjernicama za politike zapošljavanja država članica (SL L308, 24.11.2010., str. 46.).


               EUROPSKA KOMISIJA
            Bruxelles, 14.7.2015.
            COM(2015) 352 final
            2015/0154(NLE)
            Prijedlog
            ODLUKE VIJEĆA
            o stajalištu koje treba zauzeti, u ime Europske unije, s obzirom na nacrt poslovnika Konferencije država stranaka Ugovora o trgovini oružjem (UTO)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Ugovorom o trgovini oružjem (UTO) nastoji se pridonijeti međunarodnom i regionalnom miru, sigurnosti i stabilnosti reguliranjem međunarodne trgovine konvencionalnim oružjem i iskorjenjivanjem nezakonite trgovine oružjem. Njime se postavljaju standardi prijenosa konvencionalnog oružja i propisuje da države stranke preispitaju sve izvoze oružja kako bi se osiguralo da se konvencionalnim oružjem i streljivom neće, među ostalim, koristiti u kršenju ljudskih prava, terorizmu i kršenju humanitarnog prava.

               Ugovor o trgovini oružjem pokrenut je Rezolucijom UN-a 61/89 donesenom 2006., a u Općoj skupštini UN-a donesen je 2. travnja 2013. Ugovor o trgovini oružjem stupio je na snagu 24. prosinca 2014. nakon što ga je ratificiralo 50 država stranaka. U konačnici je 69 država ratificiralo Ugovor o trgovini oružjem uključujući 26 država članica EU-a.

               Ugovorom o trgovini oružjem predviđaju se, među ostalim, mjere (kontrole uvoza i izvoza) koje su obuhvaćene zajedničkom trgovinskom politikom Unije. U tom se području Ugovor o trgovini oružjem odnosi na područja prava Unije koja su već na naprednoj razini uređenosti. Nadalje, od važnosti je i sljedeće sekundarno zakonodavstvo EU-a u vezi s unutarnjim tržištem: a) Direktiva 2009/43/EZ Europskog parlamenta i Vijeća od 6. svibnja 2009. o pojednostavnjivanju uvjeta za transfer obrambenih proizvoda unutar Zajednice; b) Direktiva Vijeća 91/477/EEZ od 18. lipnja 1991. o nadzoru nabave i posjedovanja oružja i c) Uredba (EU) br. 258/2012 Europskog parlamenta i Vijeća od 14. ožujka 2012. o provedbi članka 10. Protokola Ujedinjenih naroda protiv nezakonite proizvodnje i trgovanja vatrenim oružjem, njegovim dijelovima i komponentama te streljivom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta (Protokol UN-a o vatrenom oružju), utvrđivanju odobrenja za izvoz vatrenog oružja, mjera za uvoz i provoz vatrenog oružja, njegovih dijelova i komponenata i streljiva.

               U skladu s člankom 17. stavcima 1. i 2. Ugovora o trgovini oružjem privremeno Tajništvo treba sazvati Konferenciju država stranaka unutar 18 mjeseci nakon stupanja na snagu Ugovora o trgovini oružjem i mora konsenzusom donijeti svoj poslovnik na prvoj sjednici. Prva sjednica Konferencije država stranaka održat će se od 24. do 27. kolovoza u Meksiku. Konačni pripremni sastanak odvija se u Ženevi od 6. do 8. srpnja kako bi se predstavio rad Redakcijskog odbora za poslovnik i kako bi se u tom pogledu dovršili pregovori.

               Zadaća je Konferencije država stranaka nadzirati provedbu Ugovora o trgovini oružjem i njegove izmjene te uzeti u obzir pitanja koja se javljaju prilikom tumačenja UTO-a. Stoga će se na Konferenciji baviti pitanjima koja su djelomično u isključivoj nadležnosti EU-a. Nadalje, poslovnikom koji se treba donijeti propisuje se način na koji će Konferencija država stranaka djelovati i donositi odluke. Stoga poslovnik treba smatrati odlukom koja će imati izravan utjecaj na isključivu nadležnosti EU-a i na sudjelovanje EU-a kao promatrača na Konferenciji. S obzirom na namjeru država članica da glasaju za poslovnik na Konferenciji država stranaka Komisija predlaže donošenje Odluke Vijeća u smislu članka 218. stavka 9. UFEU-a kojim se utvrđuje stajalište o poslovniku koje će se u ime Europske unije zauzeti na prvoj sjednici Konferencije.

               •Dosljednost s postojećim odredbama politike u tom području politike

               nije primjenjivo

               •Dosljednost u odnosu na druge politike Unije

               U skladu s pravilima o vanjskoj stručnosti utvrđenima u članku 3. Ugovora o funkcioniranju Europske unije (UFEU) u Ugovor o trgovini oružjem uključena su pitanja koja su u isključivoj nadležnosti Unije.

               Odlukom koja je donesena na temelju Ugovora o trgovini oružjem, poput donošenja poslovnika Konferencije država stranaka UTO-a, moglo bi se utjecati na isključive nadležnosti EU-a. Stoga poslovnik neće sadržavati odredbe kojima:

               (1)se može spriječiti države članice da primjenjuju:

               (a)Direktivu Vijeća 91/477/EEZ: od 18. lipnja 1991. o nadzoru nabave i posjedovanja oružja, s izmjenama;

               (b)Direktivu Vijeća 93/15/EEZ od 5. travnja 1993. o usklađivanju odredaba u vezi sa stavljanjem eksploziva za civilnu uporabu na tržište i njihovim nadzorom, s izmjenama;

               (c)Direktivu 2009/43/EZ Europskog parlamenta i Vijeća od 6. svibnja 2009. o pojednostavnjivanju uvjeta za transfer obrambenih proizvoda unutar Zajednice, s izmjenama;

               (2)se može ograničiti slobodno kretanje robe, osoba, usluga i kapitala u unutarnjem tržištu Unije osim ako je ograničenje posebno opravdano člankom 36., člankom 45. stavkom 3., člankom 52. stavkom 1., člankom 65. ili člankom 346. UFEU-a;

               (3)se može ograničiti izvoz u Uniju ili uvoz iz Unije ili transfer kroz područje Unije mora biti u skladu s bilo kojim primjenjivim odredbama prava Unije, uključujući posebno:

               (a)Uredbu Vijeća (EZ) br. 260/2009 od 26. veljače 2009. o zajedničkim pravilima za uvoz;

               (b)Uredbu Vijeća (EZ) br. 1061/2009 od 19. listopada 2009. o utvrđivanju zajedničkih pravila za izvoz;

               (c)Uredbu (EU) br. 258/2012 Europskog parlamenta i Vijeća od 14. ožujka 2012. o provedbi članka 10. Protokola Ujedinjenih naroda protiv nezakonite proizvodnje i trgovanja vatrenim oružjem, njegovim dijelovima i komponentama te streljivom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta (Protokol UN-a o vatrenom oružju), utvrđivanju odobrenja za izvoz vatrenog oružja, mjera za uvoz i provoz vatrenog oružja, njegovih dijelova i komponenata i streljiva te

               (d)Direktivu 2009/43/EZ Europskog parlamenta i Vijeća od 6. svibnja 2009. o pojednostavnjivanju uvjeta za transfer obrambenih proizvoda unutar Zajednice, s izmjenama;

               Ti su razni pravni akti Europske unije dio pravne stečevine i stoga je ključno da se oni, izravno ili neizravno, ne dovode u pitanje do donošenja poslovnika Konferencije država stranaka Ugovora o trgovini oružjem. To se odnosi i na sve izmjene predmetnoga zakonodavstva EU-a kao i na zakonodavstvo EU-a u bliskoj budućnosti u područjima politika na koje Ugovor o trgovini oružjem ima utjecaj.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova predložene Odluke Vijeća članak 218. stavak 9. UFEU-a kojim se propisuje da „Vijeće na prijedlog Komisije [...] donosi odluku [...] kojom se utvrđuju stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke [...]”.

               Budući da nije stranka Ugovora o trgovini oružjem, Europska unija ne može sama donijeti poslovnik Konferencije država stranaka UTO-a. No Konferencija država stranaka mora se smatrati tijelom uspostavljenim na temelju međunarodnog sporazuma u smislu članka 218. stavka 9. UFEU-a, a poslovnik te Konferencije mora se smatrati aktom koji proizvodi pravne učinke u smislu tog članka. Stoga se članak 218. stavak 9. UFEU-a primjenjuje unatoč činjenici da EU nije stranka UTO-a.

               Budući da poslovnik proizvodi pravne učinke u područjima koja su u isključivoj nadležnosti EU-a, potrebno je da institucije Unije i države članice poduzmu sve mjere kako bi surađivale u donošenju poslovnika UTO-a i kako bi se osigurala provedba obveza koje proizlaze iz tog Ugovora. Poslovnikom bi se posebno trebalo omogućiti dovoljni vremenski rok za savjetovanje i raspravu između država članica EU-a i institucija Unije o nacrtima akata koji proizvode pravne učinke i koji se donose na Konferenciji država stranaka.

               •Supsidijarnost (za neisključivu nadležnost)

               vidjeti gore

               •Proporcionalnost

               Prijedlog je usklađen i razmjeran u smislu članka 218. stavka 9.

               •Odabir instrumenta

               Prijedlog Odluke Vijeća o utvrđivanju stajališta u ime EU-a

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacije / provjera primjerenosti postojećeg zakonodavstva

               nije primjenjivo

               •Savjetovanja s dionicima

               nije primjenjivo

               •Prikupljanje i primjena stručnih znanja

               Komisija nije tražila vanjsko stručno mišljenje za pripremu ovog prijedloga

               •Procjena učinka

               nije primjenjivo

               •Primjerenost propisa i pojednostavljivanje

               nije primjenjivo

               •Temeljna prava

               Prijedlog nema utjecaja na temeljna prava.

               4.UTJECAJ NA PRORAČUN

                  nema

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

               nije primjenjivo

               •Dokumenti s obrazloženjima (za direktive)

               nije primjenjivo

               •Detaljno objašnjenje posebnih odredbi prijedloga

               Članak 1.

               Zbog nemogućnosti EU-a da postane stranka Ugovora tim se člankom utvrđuje stajalište EU-a o nacrtu poslovnika Konferencije država stranaka Ugovora o trgovini oružjem koji se treba donijeti na prvoj sjednici Konferencije jer predstavlja akt koji ima pravne učinke u smislu članka 218. stavka 9. UFEU-a.

               Članak 3.

               Svrha je Odlukom ovlastiti države članice s obzirom na pitanja koja su u isključivoj nadležnosti Unije da djeluju u ime Europske unije u okviru pravnih ograničenja utvrđenih Ugovorom i tako je Odluka naslovljena na njih.

               2015/0154 (NLE)

               Prijedlog

               ODLUKE VIJEĆA

               o stajalištu koje treba zauzeti, u ime Europske unije, s obzirom na nacrt poslovnika Konferencije država stranaka Ugovora o trgovini oružjem (UTO)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. i članak 207. stavak 3., u vezi s njegovom člankom 218. stavkom 9.,

               uzimajući u obzir prijedlog Europske komisije,

               budući da:

               (1)Ugovor o trgovini oružjem (dalje u tekstu „UTO”) stupio je na snagu 24. prosinca 2014. UTO je ratificiralo 26 država članica. Europska unija nije stranka UTO-a.

               (2)U skladu s člankom 17. UTO-a privremeno Tajništvo uspostavljeno člankom 18. UTO-a saziva Konferenciju država stranaka  najkasnije godinu dana nakon stupanja na snagu UTO-a. Poslovnik se donosi na prvoj sjednici Konferencije država stranaka koja će se održati od 24. do 27. kolovoza 2015.

               (3)Neke od odredaba UTO-a odnose se na pitanja koja su u isključivoj nadležnosti Unije jer su obuhvaćena područjem primjene zajedničke trgovinske politike ili utječu na pravila unutarnjeg tržišta u vezi s prijevozom konvencionalnog oružja i eksploziva.

               (4)Na Konferenciji država stranaka preispitat će se provedba UTO-a, on će se tumačiti i provesti te se mogu razmotriti izmjene. Poslovnikom će se odrediti kako će Konferencija država stranaka djelovati i kako će se donositi odluke. Stoga se poslovnik smatra aktom koji proizvodi pravne učinke u smislu članka 218. stavka 9. UFEU-a,

               DONIJELO JE OVU ODLUKU:

               Članak 1.

               Stajalište Unije o poslovniku Konferencije država stranaka Ugovora o trgovini oružjem koja će se održati od 24. do 27. kolovoza 2015. u skladu je s Prilogom ovoj Odluci i donose ga države članice koje su države stranke UTO-a, djelujući zajednički u interesu Unije.

               Predstavnici Unije mogu se na samoj Konferenciji dogovoriti o manjim izmjenama stajališta utvrđenog u prilogu ovoj Odluci bez daljnje odluke Vijeća.

               Članak 2.

               Ova Odluka stupa na snagu dana .

               Članak 3.

               Ova je Odluka upućena državama članicama.

               Sastavljeno u Bruxellesu

                     Za Vijeće

                     Predsjednik

    ---documentbreak---

               EUROPSKA KOMISIJA
            Bruxelles, 14.7.2015.
            COM(2015) 352 final
            PRILOG

            Odluci Vijeća
            o stajalištu koje treba zauzeti, u ime Europske unije, s obzirom na nacrt poslovnika Konferencije država stranaka Ugovora o trgovini oružjem (UTO)

               PRILOG

               Odluci Vijeća

               o stajalištu koje treba zauzeti, u ime Europske unije, s obzirom na nacrt poslovnika Konferencije država stranaka Ugovora o trgovini oružjem (UTO)

               Što se tiče poslovnika Konferencije država stranaka Ugovora o trgovini oružjem (UTO) koji se treba donijeti na prvom zasjedanju Konferencije od 24. do 27. kolovoza u Meksiku, države članice koje su države stranke UTO-a i koje zajednički djeluju u interesu Unije osigurat će da taj poslovnik ne sadržava odredbe kojima se može spriječiti države članice u primjeni postojećeg i budućeg zakonodavstva EU-a u području isključive nadležnosti EU-a.

               Posebno, države članice koje su države stranke Ugovora o trgovini oružjem osiguravaju odgovarajuće sudjelovanje EU-a na Konferenciji država stranaka Ugovora o trgovini oružjem i drugim tijelima osnovanima u okviru UTO-a. Poslovnikom se osiguravaju rokovi kojima se omogućuje odgovarajuće savjetovanje između država članica EU-a i institucija Unije o nacrtima svih akata koji proizvode pravne učinke prije njihova donošenja na Konferenciji država stranaka.

               Budući da je Ugovor o trgovini oružjem sporazum donesen pod pokroviteljstvom UN-a, sudjelovanje Unije na Konferenciji država stranaka Ugovora o trgovini oružjem i u tijelima osnovanima u okviru UTO-a trebalo bi biti u skladu s proširenim statusom promatrača koji je dodijeljen EU-u u pogledu sudjelovanja u tijelima UN-a osnovanima Rezolucijom Opće skupštine UN-a A/65/276 donesene 3. svibnja 2011.